Pik onthou as liefdevolle pa, oupaPik Botha en sy sangerseun, Piet. Foto: Hein Waschefort via Facebook “Ek is trots op die bydrae wat hy gelewer het tot die demokrasie in Suid-Afrika; die enigste ander opsie was ŉ burgeroorlog,” het Roelof Botha, oudminister Pik Botha se oudste seun, Vrydagoggend kort ná sy pa se dood gesê. Botha (64) sê hy is ook trots op sy pa se bydrae tot die beëindiging van die Grensoorlog en die vreedsame onafhanklikwording van Namibië. “Dié land se adjunkpresident, Nangolo Mbumba, het reeds vanoggend erkenning aan my pa se rol gegee.” Hy vertel hoewel sy pa hom en sy sibbes, Piet (63), Anna Hertzog (59) en Lien Botha (56), met “redelik vrye teuels” grootgemaak het, het hy dit van kleins af by hulle ingeprent om “nooit, nooit te vergeet om hul Bybel te lees nie”. Dis raad wat hy vandag nog volg. Sy pa se beste karaktertrekke was volgens hom om kennis te versamel en te onthou. Sy geheue, sy skerpsinnigheid en dinamiese versekerdheid is eienskappe wat vir hom uitstaan. “En hy kon luister na iemand anders se standpunt en altyd regverdig optree.” Botha sê hy kan aan geen slegte eienskappe van sy pa dink nie. “Hy het net te hard gewerk en te min tyd saam met ons spandeer.” Pik Botha se kleindogters Jessica (links) en Robynne (regs) by hul tannie Lien Botha, Pik se jongste dogter. Foto: Facebook “Hy was fabulous en baie slimmer as ons almal,” is hoe sy kleindogter Jessica Botha hom onthou. “Hy was hoogs intelligent.” Sy vertel as ŉ oupa was hy baie liefdevol en het altyd baie raad oor die lewe gehad. “Veral oor hoe kort dit is en hoe belangrik liefde en goeie gesondheid is. Hy was baie lief vir die natuur, veral in sy laaste jare.” Jessica sê vir hulle kleinkinders was Botha nie “die politikus Pik” nie, maar “ŉ oupa met goeie lewensraad”. Sy seun die sanger Piet sê hy het die voorreg gehad om ten spyte van ŉ vol toerprogram die laaste weke van sy pa se lewe by hom deur te bring. “Dis vreeslik hartseer, maar ek is bly ek kon hier bo by hom wees, want ek woon in die Kaap.” Piet vertel hy kon sien sy pa begin swak raak. “Ek dink hy het die laaste paar maande geweet sy tyd raak nou min.” Hoewel sy pa nie ŉ laaste wens uitgespreek het nie, het hy steeds daarvan gehou om sinvolle debat te voer, vertel Piet, en enduit daarop aangedring dat sy naasbestaandes mense respekteer en goed aan ander doen. “Hy was ŉ man met ŉ besonderse intellek en ŉ unieke soort mens. Hy het altyd vrede probeer maak en ŉ lewe gehad wat baie min anders ouens gehad het. Hy het ŉ incredible lewe gehad.” Piet vertel sy pa het reeds met sy nooienstoespraak in die Volksraad in 1970 in die moeilikheid beland omdat hy ŉ probleem met die hiërargie in die Nasionale Party gehad het. “Al wat hy ooit wou probeer doen, was om vir almal in die land ŉ goeie lewe te probeer kry.” Met verwysing na die skikking wat gelei het tot die eerste demokratiese verkiesing in 1994, sê Piet: “Dis nou jammer die politieke ding het verkeerd uitgewerk, maar daar was nie ŉ ander oplossing daai tyd nie.” Roelof Frederik Botha is op 27 April 1932 in die Rustenburgse distrik as seun van die skoolhoof Frikkie Botha en as agterkleinseun van die volksleier en ouderling in die Gereformeerde Kerk Thomas Dreyer gebore. Nadat hy met Helena Joubert getroud is, het hy hom in 1953 by die departement van buitelandse sake aangesluit. In 1974 het hy Suid-Afrika se permanente verteenwoordiger by die Verenigde Nasies geword en ŉ jaar later is hy aangestel as Suid-Afrika se verteenwoordiger in die VSA. Op 1 April 1977 het hy minister van buitelandse sake geword en tot en met die eerste demokratiese verkiesing op sy 62ste verjaardag op 27 April 1994 in dié amp gedien. Ná die dood van sy eerste vrou in 1998 is hy getroud met Ina Joubert, wat hom oorleef. Hulle het die laaste jare op ŉ kleinhoewe in Heatherdale, Pretoria, gewoon waar Botha sy liefde vir die natuur kon uitleef.